## Agricultura sol·licita que en la pròxima modificació de la PAC s’incloga el règim simplificat

*** El secretari autonòmic i el director general de la PAC assistixen a una reunió de l’Òrgan de Coordinació del PEPAC
* S’aprovarà en la pròxima Conferència Sectorial el pròxim 4 de juliol**

El secretari autonòmic d’Agricultura, Ramaderia i Pesca, Javier Bartolomé, i el director general de la PAC, Joaquín Gómez, han participat este matí en la reunió de l’Òrgan de Coordinació de PEPAC (Pla estratègic de la PAC), on en l’orde del dia es trobava la ‘Proposta de sol·licitud de modificacions del PEPAC en 2024’.

Durant la seua intervenció, Bartolomé ha demanat “que es tinga en compte les peculiaritats del clima mediterrani caracteritzat per escasses precipitacions i, a més, distribuïdes de manera irregular al llarg de l’any”, atés que amb l’aplicació actual del Ministeri la majoria de les comarques de la Comunitat Valenciana quedarien fora d’esta mena d’ajudes.

També ha proposat que es reprenga en la següent modificació del PEPAC el règim simplificat com a reivindicació històrica i verdadera mesura de reducció de burocràcia i ha demandat “un aclariment” sobre el quadern digital i la necessitat que entre en vigor l’1 de gener del 2026 segons la normativa europea vigent.

En esta reunió de l’Òrgan de Coordinació del PEPAC, el secretari general de Recursos Agraris i Seguretat Alimentària del Ministeri d’Agricultura, Pesca i Alimentació ha informat les comunitats autònomes que després de les converses informals amb la Comissió Europea i haver consensuat el document de modificació amb esta, es podria tindre la modificació de cara a l’inici de la campanya agrària 2025, per a setembre-octubre de 2024.

Així mateix, ha informat que en el cas de pretendre incloure alguna mínima modificació implicaria noves negociacions amb la Comissió i, per tant, allargar els terminis més enllà d’octubre de 2024.

En vista d’esta situació, les comunitats autònomes han votat a favor de la modificació proposada del PEPAC a causa de la responsabilitat que tenen amb els agricultors i ramaders, de cara a evitar la inseguretat que han tingut en les campanyes 2023 i 2024, no sense abans apuntar que “és una modificació poc ambiciosa” i instar el MAPA a “marcar un calendari de reunions de per a començar ja a treballar en una modificació integral més ambiciosa del PEPAC que responga a totes les reivindicacions del sector i ordenant la realitat del camp”.

Fecha: 18/06/2024